钦定古今图书集成/历象汇编/庶征典/第179卷 > 《魏书》 > 晋
## 钦定古今图书集成/历象汇编/庶征典/第179卷 > 《魏书》 > 晋

### 武帝泰始十年蝗

按《晋书武帝本纪》，“泰始十年夏，大蝗。”　按《五行志》，“泰
始十年六月蝗。是时荀贾任政，疾害公直。”

### 咸宁元年螟

按《晋书武帝本纪》，“咸宁元年九月甲子，青州螟。”　按
《五行志》，“咸宁元年七月，郡国螟。九月，青州又螟。是月，
郡国有青虫食其禾稼。”

咸宁四年，螟。

按《晋书武帝本纪》不载。　按《五行志》，“四年，司、冀、兖、豫、
荆、扬郡国二十螟。”

### 太康九年螟

按《晋书武帝本纪》，“太康九年，郡国二十四螟。”　按《五
行志》，“九年八月，郡国二十四螟。九月，虫又伤秋稼。”是
时帝听谗谀，宠任贾充、杨骏，故有虫蝗之灾，不绌无
德之罚。

### 惠帝元康三年螟

按《晋书惠帝本纪》。不载。　按《五行志》，“元康三年九月，
带方等六县螟食禾叶尽。”

### 永宁元年蝗螟

按《晋书惠帝本纪》，“永宁元年，郡国六蝗。”　按《五行志》，
“永宁元年七月，梁、益、凉三州螟。是时齐王冏执政，贪
苛之应也。十月，南安、巴西、江阳、太原、新兴、北海青虫
食禾叶，甚者十伤五六。十二月，郡国六螟。”

### 怀帝永嘉四年蝗

按《晋书怀帝本纪》，“永嘉四年五月，幽、并、司、冀、秦、雍等
六州大蝗，食草木牛马毛皆尽。”　按《五行志》：“永嘉四
年五月，大蝗，自幽、并、司、冀至于秦、雍，草木牛马毛鬣
皆尽。”是时天下兵乱，渔猎黔黎，存亡所继，惟司马越、
苟晞而已，竞为暴刻，经略无章，故有此孽。

### 愍帝建兴四年蝗

按《晋书愍帝本纪》，“建兴四年六月，大蝗。”　按《五行志》，
“建兴四年六月，大蝗。去岁刘曜频攻北地、冯翊，麹允
等悉众御之，卒为刘曜所破，西京遂溃。”

《建兴五年》，螽蝗。

按《晋书愍帝本纪》：建兴五年“秋七月，司、冀、青、雍等四
州螽蝗。”

### 元帝太兴元年蝗

按《晋书元帝本纪》，“太兴元年八月，冀、徐、青三州蝗。”
按《五行志》：“太兴元年六月，兰陵合乡蝗害禾稼。乙未，
东莞蝗虫，纵广三百里，害苗稼。七月，东海、彭城、下邳、
临淮四郡蝗虫害禾豆。八月，冀、青、徐三州蝗，食生草
尽，至于二年。”是时中州沦丧，暴乱滋甚也。

太兴二年，蝗。

按《晋书元帝本纪》，“二年五月，徐扬及江西诸郡蝗。”
按《五行志》：“二年五月，淮陵、临淮、淮南、安丰、庐江等五
郡，蝗虫食秋麦。是月癸丑，徐州及扬州江西诸郡蝗，
吴郡百姓多饥死。”是年，王敦并领荆州，苛暴之衅，自
此兴矣。

### 孝武帝太元十五年蝗

按《晋书孝武帝本纪》。不载。　按《五行志》。“太元十五年
八月。兖州蝗。是时慕容氏逼河南。征戍不已。故有斯
孽。”

太元十六年，蝗。

按《晋书孝武帝本纪》，不载。　按《五行志》，“十六年五月，
飞蝗从南来，集堂邑县界，害禾稼。是年春，发江州兵
营甲士二千人家口六七千，配护军及东宫，后寻散
亡殆尽。又边将连有征役，故有斯孽。